Ciclonul Gamane a făcut prăpăd în Madagascar. Sunt 11 morți și peste 7.000 de oameni sinistrați
Unsprezece persoane au murit şi alte peste 7.000 au fost afectate de ciclonul Gamane, care a lovit, miercuri, extremitatea nordică a Madagascarului, a anunţat, joi dimineaţă, Biroul naţional de gestionare a riscurilor şi dezastrelor (BNGRC).
Şase persoane s-au înecat, în timp ce alte cinci şi-au pierdut viaţa în urma prăbuşirii unor case sau căderii unor copaci, au precizat autorităţile. Bilanţul anterior era de şase morţi şi 2.600 de sinistraţi.
Peste 1.200 de locuinţe au fost inundate. Imagini spectaculoase au arătat torenţi trecând cu repeziciune prin sate, oameni avansând prin apa care le ajungea până la brâu sau creând lanţuri umane pentru a scoate alţi săteni din casele lor.
Mai multe drumuri şi poduri au fost inundate şi izolate.
Gamane a fost reclasificat, miercuri seară, ca furtună tropicală puternică şi este aşteptat să părăsească insula din Oceanul Indian joi seară, potrivit celor mai recente prognoze meteo.
O particularitate a acestui ciclon este că traiectoria sa a fost confirmată abia în ultimul moment. Până cu 12 ore înainte de a atinge uscatul, previziunile estimau că acesta va ocoli pur şi simplu insula.
De asemenea, ciclonul este foarte stagnant, viteza sa de deplasare fiind lentă, iar acţiunea sa distructivă, concentrată.
Circa zece furtuni sau cicloane traversează anual sud-vestul Oceanului Indian în timpul sezonului ciclonic, din noiembrie până în aprilie.